**Systém vzájomnej koordinácie medzi Operačným programom Integrovaná infraštruktúra (2014-2020) a Programom rozvoja vidieka SR 2014 – 2020**

1. **Úvod**

Uznesením č. 139 zo dňa 20.03.2013 schválila vláda Slovenskej republiky návrh štruktúry operačných programov financovaných z Európskych štrukturálnych a investičných fondov na programové obdobie 2014 – 2020, vrátane štruktúry riadiacich orgánov a sprostredkovateľských orgánov pod riadiacimi orgánmi.

Investície do rozvoja informačnej spoločnosti, vrátane **budovania širokopásmovej infraštruktúry a zavádzania sietí novej generácie** budú realizované prostredníctvom Operačného programu Integrovaná infraštruktúra 2014 – 2020 (OPII), v rámci prioritnej osi 7 Informačná spoločnosť (PO7). Riadiacim orgánom pre OPII je v zmysle uznesenia vlády SR č. 171 zo dňa 16.04.2014 Ministerstvo dopravy a výstavby SR (MDV SR) a sprostredkovateľským orgánom pre PO7 Informačná spoločnosť je Úrad podpredsedu vlády SR pre investície a informatizáciu (ÚPPVII).

Komplementárne k aktivitám OPII PO7 v súvislosti so zavádzaním širokopásmového internetu budú realizované aktivity Programu rozvoja vidieka SR 2014 – 2020 (PRV 2014 - 2020), týkajúce sa **budovania prístupových sietí v bielych miestach v obciach do 500 obyvateľov**. PRV 2014 - 2020 bol schválený uznesením vlády SR č. 231 zo dňa 14.05.2014. V zmysle tohto uznesenia je Riadiacim orgánom pre PRV 2014 – 2020 Ministerstvo pôdohospodárstva a rozvoja vidieka SR (MPRV SR).

Cieľom tohto dokumentu je zadefinovať základné zásady komplementarity a inštitucionálnej koordinácie medzi PO7 OPII a PRV 2014 - 2020 v oblasti zavádzania širokopásmového internetu, pričom tieto zásady budú ďalej rozpracované aj v riadiacej dokumentácii oboch programov.

1. **Inštitucionálna úroveň koordinácie (medzirezortná)**

**Pri realizácii budovania prístupových sietí v rámci PRV 2014 – 2020 budú ÚPPVII a MPRV SR postupovať nasledovným spôsobom:**

1. MPRV SR zašle ÚPPVII oznámenie o plánovanom vyhlásením výzvy v rámci podopatrenia *7.3 Podpora infraštruktúry širokopásmového internetu vrátane jej budovania, zlepšenia a rozšírenia, podpora pasívnej infraštruktúry širokopásmového internetu a zabezpečenie prístupu k širokopásmovému internetu a verejnému e-governmentu*, a to **3 mesiace** pred vyhlásením výzvy.
2. ÚPPVII zašle MPRV SR aktuálny zoznam bielych miest v obciach do 500 obyvateľov. MPRV SR zároveň v rámci kritérií spôsobilosti zadefinuje podmienku, aby vybudované širokopásmové pripojenie bolo s rýchlosťou minimálne 30 Mbit/s.
3. Po finalizácii výzvy zo strany MPRV SR sa uskutoční koordinačné stretnutie medzi ÚPPVII a MPRV SR, na ktorom budú prediskutované prípadné otvorené otázky.
4. Po vyhlásení výzvy a ukončení hodnotiaceho a výberového procesu, zašle MPRV SR zoznam bielych miest, v ktorých bude vybudované širokopásmové pripojenie s rýchlosťou minimálne 30 Mbit/s.
5. V prípade, že regionálna sieť, ktorá by umožnila úspešnému žiadateľovi v rámci PRV 2014 – 2020 napojiť lokálnu prístupovú sieť, nie je dostupná, MPRV SR informuje o tejto skutočnosti ÚPPVII.
6. MPRV SR v spolupráci s ÚPPVII následne zabezpečia koordináciu budovania lokálnych prístupových sietí s budovaním regionálnych sietí tak, aby bolo v bielych miestach v obciach do 500 obyvateľov vybudované širokopásmové pripojenie s rýchlosťou minimálne 30 Mbit/s.
7. **Vecná úroveň koordinácie**

ÚPPVII zo svojej pozície ústredného orgánu štátnej správy zodpovedného za koordináciu aktivít vyplývajúcich z Digitálnej agendy pre Európu, bude okrem iného poskytovať MPRV SR komplexnú metodickú podporu pri budovaní sietí, jednak vo vzťahu k technologickým aspektom týchto operácií ako aj z dôvodu ich koordinovanej implementácie.

Metodická podpora pre zavádzanie širokopásmového pripojenia zo strany ÚPPVII bude zameraná predovšetkým na riadenie jednotlivých aktivít zavádzania širokopásmového pripojenia, koordináciu v oblasti štátnej pomoci, na monitoring, zabezpečenie kvality a pod.

Efektívne zosúladenie činností pri zavádzaní širokopásmového pripojenia by nebolo možné aj bez aktívnej komunikácie so všetkými zúčastnenými stranami, ktorými sú najmä zástupcovia telekomunikačného sektora, MDV SR, JASPERS, ako aj Úrad pre reguláciu elektronických komunikácií a poštových služieb. Koordinátorom tejto vzájomnej diskusie bude počas celej doby implementácie operačného programu ÚPPVII.

Základnými nástrojmi, ktoré umožnia koordináciu na technickej úrovni, sú:

-        Zdieľanie aktuálnych informácií o pokrytí širokopásmovým pripojením, vrátane zoznamu bielych a šedých miest,

-       Zdieľanie aktuálnych informácií o stave budovania regionálnych sietí, chrbticových sietí, sietí poslednej míle; vrátane informácií o technológiách a voľnej kapacite (v budúcnosti prostredníctvom prístupu do atlasu pasívnej infraštruktúry),

-        Koordinácia projektov a aktivít, s cieľom optimalizácie využitia finančných prostriedkov, využitia synergií a logickej nadväznosti intervencií,

-        Zladenie používaných metodík a štandardov,

-        Zdieľanie informácií o nákladoch budovania širokopásmových sietí a výstupov z projektov,

-        Zdieľanie najlepších skúseností pri realizácii projektov budovania širokopásmových sietí.

**3.1 Aktivity realizované v rámci Prioritnej osi 7 OPII**

Stratégia PO7 OPII nadväzuje na opatrenia realizované v programovom období 2007 - 2013 prostredníctvom Operačného programu Informatizácia spoločnosti (OPIS). Jedným z cieľov OPIS, konkrétne Prioritnej osi 3 bolo zvýšenie prístupnosti k širokopásmovému internetu. Tento cieľ sa však nepodarilo splniť a postupne bol predefinovaný na vytvorenie projektovej dokumentácie pre širokopásmové optické siete, ktoré prispejú k zvýšeniu penetrácie širokopásmového internetu. Úlohou teda ostáva zrealizovať tento cieľ v programovom období 2014 – 2020 a to v súlade s cieľom Digitálnej agendy pre Európu **100% pokrytia vysokorýchlostným internetom nad 30 Mbit/s.**

Oblasť zavádzania širokopásmového pripojenia je riešená v OPII v rámci Investičnej priority 2a): **Rozšírenie širokopásmového pripojenia a zavádzanie vysokorýchlostných sietí a podpora zavádzania nastupujúcich technológií a sietí pre digitálne hospodárstvo**.

V rámci tejto investičnej priority 2a) budú investície z verejných zdrojov smerované na implementáciu nasledujúcich aktivít:

* Výstavba regionálnych sietí na báze optických káblov do spádových oblastí v rámci bielych a šedých miest, ktoré zabezpečia prepojenie rozvinutej chrbticovej siete s lokálnymi prístupovými sieťami;
* Výstavba regionálnych sietí založených na rádioreleových spojoch;
* Zabezpečenie analytických prác;
* Koordinácia výstavby sietí;
* **Budovanie prístupových sietí s technologickou neutralitou v oblastiach zlyhania trhu prostredníctvom dopytových projektov a návratných finančných nástrojov.**

Prijímateľmi pomoci na zavádzanie regionálnych a prístupových vysokorýchlostných širokopásmových sietí v obciach nad 500 obyvateľov budú telekomunikačné podniky alebo obce. Základnými podmienkami pre podporu budovania prístupových sietí dopytovými projektmi budú najmä:

* Technológie FTTH a FTTC,
* Dodržanie princípu technologickej neutrality,
* Minimálna prenosová rýchlosť 30 Mbit/s,
* Podporené siete budú otvorenými prístupovými sieťami,
* Ako oblasť intervencie budú identifikované biele a šedé miesta.

V prípade, ak o pokrytie bieleho miesta neprejaví záujem ani jeden z vyššie spomenutých subjektov, NGA siete do danej obce budú vybudované prostredníctvom národného projektu.

**3.2 Aktivity realizované v rámci Opatrenia 7 PRV 2014 - 2020**

V rámci PRV boli identifikované slabé stránky vidieckych oblastí, v ktorých kontexte je potrebné zamerať sa na zlepšenie kvality života a podporu ekonomického rozvoja vrátane formovania vidieckych komunít s dôrazom na využitie miestneho kultúrno-historického potenciálu ako aj rozvoj IKT vo vidieckych obciach. Na naplnenie týchto cieľov je potrebné okrem iného podporiť aj aktivity zamerané na vytvorenie prístupu k širokopásmovému internetu a využívanie IKT. Zvýšenie dostupnosti informácií prostredníctvom využívania moderných informačno-komunikačných technológií je významným faktorom ďalšieho ekonomického rozvoja vidieckych území. PRV 2014 – 2020 pri realizácii týchto cieľov bude nadväzovať na programové obdobie 2007 – 2013, kedy sú realizované projekty zavádzania poslednej míle.

Aktivity budovania poslednej míle v rámci PRV 2014 – 2020 sa budú realizovať v rámci:

**Opatrenia 7** **PRV 2014 - 2020** *Základné služby a obnova dedín vo vidieckych oblastiach* **Podopatrenie 7.3** *Podpora infraštruktúry širokopásmového internetu vrátane jej budovania, zlepšenia a rozšírenia, podpora pasívnej infraštruktúry širokopásmového internetu a zabezpečenie prístupu k širokopásmovému internetu a verejnému e-governmentu.*

Aktivity v rámci tohto opatrenia PRV 2014 - 2020 komplementárne doplnia operácie v rámci PO7 OPII a prispejú tak k cieľu 100% pokrytia širokopásmovým internetom. **PRV 2014 - 2020 bude realizovať dopytové projekty pre budovanie prístupových sietí v bielych miestach v obciach do 500 obyvateľov.**

Oprávnenými prijímateľmi podpory budú obce vo vidieckych oblastiach do 500 obyvateľov (vrátane) ako aj združenia/skupiny obcí.